## Odluka o načinu provedbe supervizije kreditnih institucija i izricanju supervizorskih mjera

### NN 1/2009 (2.1.2009.), Odluka o načinu provedbe supervizije kreditnih institucija i izricanju supervizorskih mjera

HRVATSKA NARODNA BANKA

24

Na temelju članka 197. stavka 3. Zakona o kreditnim institucijama (»Narodne novine«, br.117/2008.) i članka 43. stavka 2. točke 9. Zakona o Hrvatskoj narodnoj banci (»Narodne novine«, br. 75/2008.) i guverner Hrvatske narodne banke donio je

ODLUKU

O NAČINU PROVEDBE SUPERVIZIJE
KREDITNIH INSTITUCIJA I IZRICANJU
SUPERVIZORSKIH MJERA

I. OPĆE ODREDBE

Članak 1.

(1) Ovom se Odlukom pobliže propisuju uvjeti i način provedbe supervizije kreditnih institucija te postupak izricanja supervizorskih mjera koje se nalažu radi poduzimanja aktivnosti za poboljšanje sigurnosti i stabilnosti poslovanja kreditne institucije i otklanjanja utvrđenih nezakonitosti, nedostataka ili slabosti u poslovanju kreditne institucije.

(2) Ovom se Odlukom detaljnije određuju i postupci ovlaštenih osoba Hrvatske narodne banke u obavljanju supervizije i izricanju supervizorskih mjera te obveze tijela kreditne institucije tijekom supervizije koju obavlja Hrvatska narodna banka.

(3) Odredbe ove Odluke dužne su primjenjivati sve kreditne institucije sa sjedištem u Republici Hrvatskoj koje su od Hrvatske narodne banke dobile odobrenje za rad.

(4) Odredbe ove Odluke na odgovarajući način primjenjuju se i na:

1) podružnice kreditnih institucija sa sjedištem u državi članici koje putem podružnice ili neposredno pružaju usluge u Republici Hrvatskoj,

2) podružnice kreditnih institucija sa sjedištem u trećoj državi koje su od Hrvatske narodne banke dobile odobrenje za pružanje usluga.

(5) Na postupke nadzora nad primjenom drugih zakona koje Hrvatska narodna banka obavlja nad kreditnim institucijama na odgovarajući način primjenjuju se odredbe ove Odluke.

Članak 2.

Hrvatska narodna banka obavlja superviziju kreditnih institucija u skladu sa Zakonom o kreditnim institucijama, propisima donesenim na temelju tog Zakona, drugim zakonima i propisima donesenim na temelju tih zakona, sporazumom o suradnji sklopljenim s nadležnim nadzornim tijelom države članice ili nadležnim nadzornim tijelom treće države te sporazumom sklopljenim s drugim nadležnim nadzornim tijelom u Republici Hrvatskoj.

II. SADRŽAJ I OPSEG SUPERVIZIJE

Članak 3.

(1) Postupkom supervizije poslovanja kreditne institucije Hrvatska narodna banka ocjenjuje sigurnost i stabilnost poslovanja kreditne institucije pri čemu procjenjuje:

1) profil rizičnosti kreditne institucije, ocjenjujući rizike kojima je kreditna institucija izložena ili bi mogla biti izložena, uključujući primjerenost sustava za upravljanje svakim rizikom kreditne institucije i adekvatnost kapitala s obzirom na profil rizičnosti kreditne institucije,

2) organizacijski ustroj, korporativno upravljanje i sustav unutarnjih kontrola te njihovu adekvatnost s obzirom na rizike kojima je kreditna institucija izložena ili može biti izložena u svojem poslovanju,

3) adekvatnost ustrojenog procesa procjenjivanja i održavanja internoga kapitala kreditne institucije,

4) točnost informacija koje je kreditna institucija javno objavila i

5) usklađenost poslovanja kreditne institucije sa Zakonom o kreditnim institucijama, propisima donesenim na temelju tog Zakona, drugim zakonima i propisima donesenim na temelju tih zakona te vlastitim pravilima, standardima i pravilima struke.

(2) Postupak ocjenjivanja rizika iz stavka 1. točke 1. ovog članka osim kreditnog, tržišnog i operativnog rizika obuhvaća sljedeće:

1) izloženost riziku koncentracije i upravljanje tim rizikom, kao i poštivanje propisanih ograničenja izloženosti,

2) upravljanje rezidualnim rizikom povezanim s upotrebom priznatih tehnika smanjenja kreditnog rizika,

3) izloženost kamatnom riziku u knjizi banke i upravljanje tim rizikom,

4) izloženost likvidnosnom riziku i upravljanje tim rizikom,

5) adekvatnost kapitalnih zahtjeva za izloženosti koje je kreditna institucija sekuritizirala, imajući u vidu:

1. ekonomska svojstva transakcija

2. stupanj ostvarenog prijenosa rizika uključujući provjeru je li kreditna institucija pružila neugovorenu potporu sekuritizaciji radi smanjenja potencijalnih ili stvarnih gubitaka ulagača,

6) adekvatnost vrijednosnih usklađivanja za manje likvidne pozicije u knjizi trgovanja,

7) rezultate testiranja otpornosti na stres koje provodi kreditna institucija,

8) utjecaj diversifikacijskih učinaka i način na koji su ti učinci uključeni u sustav mjerenja rizika i

9) upravljanje ostalim rizicima iz članka 124. Zakona o kreditnim institucijama.

(3) Ako se postupkom supervizije utvrde nezakonitosti, nedostaci ili slabosti u poslovanju kreditne institucije, Hrvatska narodna banka naložit će odgovarajuće supervizorske mjere propisane Zakonom o kreditnim institucijama.

(4) Hrvatska narodna banka obavlja superviziju iz stavka 1. ovog članka najmanje jedanput na godinu. Učestalost i intenzitet supervizije pojedine kreditne institucije ovisit će o njezinoj veličini i značenju za bankovni sustav u Republici Hrvatskoj, o prirodi, opsegu i složenosti poslova koje kreditna institucija obavlja te o utvrđenom profilu rizičnosti kreditne institucije.

(5) Superviziju poslovanja kreditnih institucija obavljaju ovlaštene osobe, ovlaštenici po zaposlenju ili druge stručno osposobljene osobe koje guverner Hrvatske narodne banke ovlasti da obave superviziju poslovanja kreditne institucije, a obvezni su superviziju obaviti u opsegu potrebnom za utvrđivanje ocjene iz stavka 1. ovog članka, primjenjujući procedure, postupke, metode i tehnike supervizije propisane internim aktima Hrvatske narodne banke.

(6) U smislu ove Odluke ovlaštenici po zaposlenju jesu radnici Hrvatske narodne banke koji su u obavljanju radnih zadataka zaduženi primati, pregledavati i analizirati izvješća, obavijesti i druge informacije koje su kreditne institucije i druge osobe obvezne dostavljati Hrvatskoj narodnoj banci na osnovi Zakona o kreditnim institucijama, propisa donesenih na temelju tog Zakona te drugih zakona i propisa donesenih na temelju tih zakona.

III. NAČIN OBAVLJANJA SUPERVIZIJE

Članak 4.

(1) Hrvatska narodna banka obavlja superviziju nad poslovanjem kreditnih institucija:

1) prikupljanjem i analizom izvješća i obavijesti te kontinuiranim praćenjem poslovanja kreditnih institucija i drugih osoba, koje su prema odredbama Zakona o kreditnim institucijama ili drugih zakona dužne izvješćivati Hrvatsku narodnu banku (u nastavku teksta: nadzor bonitetnom analizom),

2) izravnim nadzorom poslovanja kreditne institucije i

3) nalaganjem supervizorskih mjera.

(2) U sklopu kontinuiranog praćenja poslovanja kreditnih institucija Hrvatska narodna banka redovito se sastaje s upravom i/ili višim rukovodstvom, unutarnjim i vanjskim revizorima, a prema potrebi i s nadzornim odborom kreditne institucije.

IV. IZRAVNI NADZOR

Članak 5.

(1) Izravni nadzor poslovanja kreditne institucije obavlja se u prostorijama kreditne institucije:

1) pregledom knjigovodstvenih isprava, poslovnih knjiga, pomoćnih i drugih evidencija i obračuna, izvješća koja je kreditna institucija obvezna sastavljati, internih odluka, pravilnika i akata o poslovnoj politici i druge dokumentacije koja se odnosi na poslovanje kreditne institucije u izvorniku u papirnatom obliku i/ili u obliku elektroničkog zapisa na mediju i u obliku koji zahtijeva ovlaštena osoba i

2) provjerom stručne, organizacijske i tehničke opremljenosti kreditne institucije.

(2) Izravni nadzor poslovanja kreditne institucije obavlja se u opsegu koji je dostatan za utvrđivanje ocjene iz članka 3. stavka 1. ove Odluke.

(3) Ako kreditna institucija eksternalizira određene aktivnosti, kreditna institucija dužna je omogućiti ovlaštenim osobama Hrvatske narodne banke obavljanje izravnog nadzora u prostorijama pružatelja usluga.

(4) Ako ovlaštene osobe Hrvatske narodne obavljaju izravni nadzor nad poslovanjem osobe usko povezane s kreditnom institucijom u skladu s člankom 200. stavkom 3. Zakona o kreditnim institucijama, izravni nadzor obavlja se u prostorijama te osobe.

(5) Izravni nadzor može obuhvatiti cjelokupno poslovanje ili određeni dio poslovanja kreditne institucije.

Članak 6.

(1) Izravni nadzor nad poslovanjem kreditne institucije obavljaju radnici Hrvatske narodne banke na temelju ovlaštenja guvernera Hrvatske narodne banke (u nastavku teksta: ovlaštena osoba).

(2) Ovlaštenjem iz stavka 1. ovog članaka određuju se opseg supervizije i razdoblje koje se obuhvaća supervizijom. Ako ovlaštena osoba utvrdi nužnost proširenja nadzora izvan okvira utvrđenog postojećim ovlaštenjem, zatražit će od guvernera dodatno ovlaštenje.

(3) Iznimno, za obavljanje zadataka u vezi s izravnim nadzorom poslovanja kreditne institucije guverner Hrvatske narodne banke može ovlastiti ovlaštenog revizora, revizorsko društvo ili druge stručno osposobljene osobe.

Obavijest o izravnom nadzoru poslovanja

Članak 7.

(1) Prije početka izravnog nadzora Hrvatska narodna banka dostavlja kreditnoj instituciji obavijest o nadzoru nad njezinim poslovanjem.

(2) Obavijest o izravnom nadzoru, osim predmeta nadzora, sadrži podatke o planiranom početku i trajanju izravnog nadzora, ime voditelja i broj ovlaštenih osoba koji će obaviti nadzor, popis dokumentacije i informacija koje je minimalno potrebno osigurati za pripremu i provođenje izravnog nadzora te druge informacije nužne za obavljanje izravnog nadzora. Ako se u razdoblju pripreme i provođenja izravnog nadzora rabe računalni programi (uključujući računalno potpomognute tehnike supervizije) koji zahtijevaju direktan pristup informacijskom sustavu kreditne institucije, obavijest o planiranom izravnom nadzoru sadržavat će i popis ovlaštenih osoba koje će obaviti pripremu i provođenje, razdoblje u kojem kreditna institucija treba osigurati pristup informacijskom sustavu, resurse koje kreditna institucija minimalno treba osigurati za omogućavanje pristupa informacijskom sustavu te druge informacije potrebne za pripremu i provođenje izravnog nadzora potpomognutog računalnim programima.

(3) Članovi nadzornog odbora i uprave, prokuristi, ostali rukovoditelji i radnici kreditne institucije obvezni su ovlaštenoj osobi, na njezin zahtjev, dati i pismene odgovore na pitanja koja su važna za utvrđivanje ocjene iz članka 3. stavka 1. ove Odluke te ih dokumentacijom potvrditi.

V. NADZOR BONITETNOM ANALIZOM

Članak 8.

(1) Nadzor bonitetnom analizom je sustav postupaka i procesa koji se osniva na kontinuiranom praćenju poslovanja i uočavanju promjena u poslovanju kreditnih institucija i ostalih osoba koje je Hrvatska narodna banka ovlaštena nadzirati u skladu sa Zakonom o kreditnim institucijama, a obuhvaća sljedeće:

1) prikupljanje i analizu izvješća, obavijesti i ostalih informacija koje su kreditne institucije i ostale osobe dužne dostavljati Hrvatskoj narodnoj banci prema odredbama Zakona o kreditnim institucijama, propisima donesenim na temelju tog Zakona te drugim zakonima i propisima donesenim na temelju tih zakona i

2) redovite sastanke s upravom i/ili višim rukovodstvom kreditne institucije te unutarnjim i vanjskim revizorom radi dobivanja informacija potrebnih za utvrđivanje ocjene iz članka 3. stavka 1. ove Odluke.

(2) Izvješća i obavijesti koje se prikupljaju i analiziraju od strane ovlaštenika po zaposlenju jesu propisana (godišnja, polugodišnja, tromjesečna i dr.) izvješća koja kreditna institucija dostavlja Hrvatskoj narodnoj banci, izvješća vanjskih i unutarnjih revizora, korespondencija s kreditnom institucijom, informacije, izvješća i izjave koje na zahtjev ovlaštenika po zaposlenju dostavi kreditna institucija te druge dostupne informacije, izvješća i obavijesti vezani uz kreditnu instituciju.

(3) Na temelju analize informacija i izvješća iz stavka 1. i 2. ovog članka ovlaštenik po zaposlenju obavlja djelomičnu ili cjelokupnu procjenu iz članka 3. stavka 1. ove Odluke, osobito procjenu profila rizičnosti kreditne institucije i adekvatnosti kapitala s obzirom na rizike kojima je kreditna institucija izložena ili može biti izložena, usklađenosti kreditne institucije s propisanim zakonskim ograničenjima te pravodobnosti i točnosti izvješćivanja kreditne institucije.

(4) Ako ovlaštenik po zaposlenju u procesu supervizije utvrdi nezakonitosti, nedostatke ili slabosti u poslovanju kreditne institucije, može predložiti provođenje izravnog nadzora i/ili poduzimanje određenih supervizorskih mjera radi provođenja aktivnosti za poboljšanje sigurnosti i stabilnosti poslovanja te otklanjanje utvrđenih nezakonitosti, slabosti i nedostataka.

(5) U slučaju utvrđivanja nezakonitosti ili slabosti i nedostataka koje zahtijevaju poduzimanje određenih supervizorskih mjera, ovlaštenik po zaposlenju dužan je sastaviti zapisnik u kojem konstatira utvrđene nezakonitosti, slabosti i/ili nedostatke. Zapisniku iz ovog članka ne mora prethoditi nacrt zapisnika. Postupak za izdavanje zapisnika i izricanje supervizorskih mjera obavlja se na istovjetan način kao i nakon obavljenoga izravnog nadzora.

VI. NALAZ SUPERVIZIJE

Nalaz nakon obavljene supervizije

Članak 9.

(1) Nakon obavljenoga izravnog nadzora ovlaštene osobe sastavljaju nalaz u obliku zapisnika, bez obzira na to jesu li provedenim nadzorom utvrđene nezakonitosti ili nedostaci i slabosti u poslovanju kreditne institucije.

(2) Nakon obavljenog nadzora bonitetnom analizom ovlaštenici po zaposlenju sastavljaju zapisnik samo kad su u postupku supervizije poslovanja kreditne institucije utvrđene:

1) nezakonitosti u poslovanju kreditne institucije uključujući nepravodobno ili netočno dostavljanje propisanih izvješća ili

2) postojanje osnove za poduzimanje određene supervizorske mjere propisane Zakonom o kreditnim institucijama.

(3) Zapisnik iz stavka 1. i 2. ovog članka službena je isprava, koju su ovlaštene osobe odnosno ovlaštenici po zaposlenju obvezni sastaviti.

Nacrt zapisnika o obavljenom izravnom nadzoru

Članak 10.

(1) Prije sastavljanja zapisnika o obavljenom izravnom nadzoru ovlaštene osobe obvezne su sastaviti i kreditnoj instituciji uputiti nacrt zapisnika o obavljenom nadzoru u roku od 15 radnih dana od dana službenog završetka nadzora. Dan službenog završetka izravnog nadzora je posljednji dan obavljanja nadzora u prostorijama kreditne institucije. Iznimno, onda kad je nužno obaviti dodatne provjere podataka u vezi s predmetom nadzora i u Hrvatskoj narodnoj banci, izravni se nadzor smatra dovršenim s danom završetka provjere tih podataka. Provjera podataka ne može trajati duže od 15 radnih dana od dana završetka izravnog nadzora u prostorijama kreditne institucije.

(2) Nacrt zapisnika o obavljenom izravnom nadzoru dostavlja se predsjedniku uprave kreditne institucije. O konstatacijama u nacrtu zapisnika kreditna institucija može se očitovati u roku koji odredi Hrvatska narodna banka, a koji ne može biti kraći od 8 ni duži od 15 radnih dana od dana primitka nacrta zapisnika.

Zapisnik o obavljenom izravnom nadzoru

Članak 11.

(1) Ovlaštene osobe dužne su u roku od 10 radnih dana od dana primitka očitovanja kreditne institucije na nacrt zapisnika, odnosno od isteka roka za očitovanje ako se kreditna institucija nije očitovala o nacrtu, sastaviti zapisnik i dostaviti ga:

1) predsjedniku uprave kreditne institucije i

2) predsjedniku nadzornog odbora kreditne institucije.

(2) Predsjednik uprave kreditne institucije obvezan je, prije isteka roka za sastavljanje primjedaba na konstatacije iznesene u zapisniku, s ostalim članovima uprave kreditne institucije razmotriti konstatacije iznesene u zapisniku. Osim navedenoga, predsjednik uprave kreditne institucije obvezan je, bez odgađanja, primjerak zapisnika dostaviti unutarnjoj reviziji kreditne institucije.

(3) Predsjednik nadzornog odbora kreditne institucije obvezan je nakon primitka zapisnika na prvoj idućoj sjednici nadzornog odbora upoznati ostale članove nadzornog odbora s konstatacijama iznesenima u zapisniku.

(4) O konstatacijama u zapisniku kreditna institucija može iznijeti primjedbe u roku koji odredi Hrvatska narodna banka, a koji ne može biti kraći od 8 ni duži od 15 radnih dana od dana primitka zapisnika.

Dodatak zapisniku o obavljenom izravnom nadzoru

Članak 12.

(1) Ako ovlaštena osoba utvrdi da su primjedbe kreditne institucije osnovane, sastavit će dodatak zapisniku kojim će izmijeniti nalaz iznesen u zapisniku. Ako ovlaštena osoba utvrdi da primljene primjedbe na zapisnik kreditne institucije nisu osnovane, niti su dokazi dostatni za izmjenu nalaza izravnog nadzora, u roku od 8 radnih dana od dana primitka primjedaba pismeno će obavijestiti predsjednika uprave kreditne institucije da se primjedbe ne prihvaćaju.

(2) Dodatak zapisniku sastavlja se u roku od 8 radnih dana od dana primitka primjedaba koje su uzete u obzir i dostavlja se osobama navedenima u članku 11. stavku 1. ove Odluke. Na dodatak zapisniku na odgovarajući se način primjenjuje članak 11. stavak 2. i 3. ove Odluke. Na dodatak zapisniku kreditna institucija ne može stavljati primjedbe.

Utvrđene nezakonitosti u izravnom nadzoru

Članak 13.

(1) Ako su izravnim nadzorom u poslovanju kreditne institucije utvrđene nezakonitosti, ovlaštena osoba obvezna je u zapisniku precizno navesti činjenice, odnosno opisati radnje kojima je kreditna institucija, odnosno odgovorna osoba u kreditnoj instituciji, postupila suprotno odredbama zakona i drugih propisa te o tome pribaviti dokaze.

(2) Za nezakonitosti konstatirane u zapisniku ovlaštena je osoba obvezna utvrditi odgovornu osobu na temelju statuta ili drugih internih akata kreditne institucije.

Ovlaštene osobe za sastavljanje zapisnika o
obavljenom nadzoru

Članak 14.

Zapisnik o obavljenom izravnom nadzoru potpisuje ovlaštena osoba, a zapisnik o obavljenom nadzoru bonitetnom analizom potpisuje ovlaštenik po zaposlenju.

VII. SUPERVIZORSKE MJERE

Supervizorske mjere

Članak 15.

(1) Hrvatska narodna banka nalaže supervizorske mjere u skladu sa Zakonom o kreditnim institucijama, u obliku rješenja i/ili sporazuma o razumijevanju.

(2) Supervizorske mjere iz stavka 1. ovog članka nalažu se i dostavljaju kreditnoj instituciji u roku od 30 radnih dana od dana isteka roka za primjedbe kreditne institucije na zapisnik o obavljenom nadzoru odnosno od datuma dostave dodatka zapisnika kreditnoj instituciji.

(3) Iznimno od stavka 2. ovog članka rješenje u tijeku izravnog nadzora izdaje se odmah po utvrđivanju razloga za donošenje tog rješenja.

Sporazum o razumijevanju

Članak 16.

(1) Sporazum o razumijevanju (u nastavku teksta: sporazum) sklapa se s kreditnom institucijom u slučajevima propisanima člankom 230. Zakona o kreditnim institucijama. Prijedlog sporazuma sastavlja ovlaštena osoba ili ovlaštenik po zaposlenju. Prijedlog sporazuma dostavlja se predsjedniku uprave kreditne institucije istodobno sa dostavom zapisnika o obavljenom nadzoru.

(2) Predsjednik uprave kreditne institucije dužan je informirati ostale članove uprave kreditne institucije o prijedlogu sporazuma.

(3) Kreditna institucija može se očitovati na prijedlog sporazuma u roku koji je, u skladu s člankom 11. stavkom 4. ove Odluke, određen za očitovanje na konstatacije u zapisniku.

(4) Ako kreditna institucija nema primjedaba na prijedlog sporazuma, on se smatra konačnim, te ga kreditna institucija potpisuje i ovjerava štambiljem. Smatra se da je kreditna institucija prihvatila sporazum samo ako ga potpišu svi članovi uprave kreditne institucije. Kreditna institucija dužna je ovjereni i potpisani sporazum poslati Hrvatskoj narodnoj banci u roku iz stavka 3. ovog članka.

(5) Ako Hrvatska narodna banka ocijeni da su primjedbe na prijedlog sporazuma osnovane, izmijenit će tekst sporazuma te ga poslati kreditnoj instituciji u roku od 8 radnih dana od dana primitka primjedaba. Kreditna institucija dužna je ovjeren i potpisan sporazum dostaviti u roku od 5 radnih dana od dana primitka konačnog teksta sporazuma.

(6) Po primitku ovjerenog i potpisanog sporazuma od strane kreditne institucije, potpisuju ga viceguverner Hrvatske narodne banke koji je nadležan za superviziju kreditnih institucija te izvršni direktor organizacijske jedinice Hrvatske narodne banke zadužene za superviziju kreditnih institucija.

(7) Sporazum potpisan od strane osoba iz stavka 6. ovog članka, Hrvatska narodna banka poslat će kreditnoj instituciji u roku od 5 radnih dana od dana primitka sporazuma.

(8) Predsjednik uprave kreditne institucije obvezan je upoznati predsjednika nadzornog odbora kreditne institucije sa sadržajem sporazuma odmah po zaključenju sporazuma, te je primjerak sporazuma obvezan dostaviti unutarnjoj reviziji kreditne institucije.

(9) Predsjednik nadzornog odbora kreditne institucije obvezan je, nakon primitka obavijesti od predsjednika uprave kreditne institucije, sa sadržajem sporazuma upoznati i ostale članove nadzornog odbora na prvoj idućoj sjednici nadzornog odbora.

(10) Ako kreditna institucija u propisanom roku ne dostavi ovjereni sporazum potpisan od strane svih članova uprave kreditne institucije, smatra se da on nije prihvaćen te će Hrvatska narodna banka izdati rješenje kreditnoj instituciji kojim će naložiti mjere iz prijedloga predmetnog sporazuma. U tom slučaju rješenje se izdaje odmah po isteku rokova za dostavljanje ovjerenog i potpisanog sporazuma, a najkasnije u roku iz članka 15. stavka 2. ove Odluke.

Rješenje

Članak 17.

(1) Rješenje za otklanjanje utvrđenih nezakonitosti, slabosti ili nedostataka u poslovanju te poduzimanje aktivnosti za poboljšanje sigurnosti i stabilnosti poslovanja kreditne institucije donosi guverner Hrvatske narodne banke.

(2) Predsjednik uprave kreditne institucije obvezan je upoznati ostale članove uprave sa sadržajem rješenja na prvoj idućoj sjednici uprave kreditne institucije. Osim navedenog, predsjednik uprave kreditne institucije dužan je sa sadržajem rješenja upoznati predsjednika nadzornog odbora kreditne institucije odmah po primitku te primjerak rješenja dostaviti unutarnjoj reviziji kreditne institucije.

(3) Predsjednik nadzornog odbora kreditne institucije obvezan je nakon primitka rješenja na prvoj idućoj sjednici nadzornog odbora upoznati ostale članove nadzornog odbora s mjerama koje je naložila Hrvatska narodna banka.

VIII. PRIJELAZNE I ZAVRŠNE ODREDBE

Članak 18.

(1) Danom stupanja na snagu ove Odluke prestaje važiti Odluka o obavljanju nadzora nad poslovanjem banaka (»Narodne novine«, br. 17/2003. i 115/2003.). Svi postupci nadzora koji su započeli prije stupanja na snagu ove Odluke, dovršit će se prema odredbama te Odluke.

(2) Ova Odluka objavljuje se u »Narodnim novinama« a stupa na snagu 1. srpnja 2009. osim članka 1. stavka 4. točke 1. ove Odluke koji stupa na snagu danom prijema Republike Hrvatske u Europsku uniju.

O. br. 10-020/01-09/ŽR

Zagreb, 2. siječnja 2009.

Guverner
Hrvatske narodne banke
dr. sc. Željko Rohatinski, v. r.

Odluka, NN 1/2009-24